སྤྱིར་བོད་གངས་ཅན་གྱི་ལྗོངས་སུ་མདའ་རྩལ་དར་ཚུལ་གྱི་གླེང་ཕྱོགས་ཐད་གཅིག་མཐུན་གྱི་ལྟ་ཚུལ་ནི་གནོད་སྦྱིན་དང་པོའི་དུས་ཡིན་པར་འདོད་པ་འདི་ཉིད་རེད།དེ་ཡང་བོད་ཀྱི་ལོ་རྒྱུས་སྨྲ་བར་སྤོབས་པའི་གཟེངས་མཐོ་བའི་དཔའ་བོའི་གཙུག་ལག་ཕྲེང་བའི་ཆོས་འབྱུང་མཁས་པའི་དགའ་སྟོན་ལས།དང་པོ་གནོད་སྦྱིན་ནག་པོའི་དབང་བྱས་ཏེ།།ཡུལ་གྱི་མིང་ཡང་བཟང་ཡུལ་རྒྱན་མེད་བཏགས།།མཚོན་ཆ་མདའ་གྲི་དེ་ཡི་དུས་སུ་བྱུང་།།ཞེས་པའི་གཅིག་མཐུན་གྱི་ལྟ་ཚུལ་འདི་ཉིད་རེད།ཡིན་ནའང་འདི་ལའང་དཔྱད་པར་བྱ་བའི་གནས་འདི་ལྟར་ཡོད་སྟེ།ང་ཚོས་མདའི་རིག་གནས་ཀྱི་འཕེལ་རྒྱས་ཆོས་ཉིད་ལ་དབྱེ་ཞིབ་བྱེད་དུས།ཆེས་ཐོག་མའི་རི་དྭགས་རྔོན་བྱེད་ཀྱི་ལག་ཆ་ནས་བར་དུ་དགྲ་འདུལ་གཉེན་སྐྱོང་གི་མཚོན་ཆ།དེ་ནས་ད་ལྟའི་དུས་ཀྱི་ཆོས་ལུགས་དང་ཆོ་གདད་མོས་སོགས་རིག་གནས་ཀྱི་སྲོག་ཞུགས་པའི་སྲོལ་རྒྱུན་གྱི་རྩེད་མོའི་རྣམ་པ་ཅན་ཞིག་ཏུ་གྱུར་བ་རེད་ཅེས་འཕེལ་རྒྱས་ཀྱི་དུས་རིམ་གསུམ་བརྒྱུད་པར་ངོས་འཛིན་གནང་བཞིན་ཡོད་པ་རེད།ཡིན་ནའང་གནོད་སྦྱིན་ནག་པོའི་དུས་སུ་བྱུང་བའི་མདའ་ནི་དུས་རིམ་གཉིས་པ་སྟེ་དགྲ་འདུལ་གཉེན་སྐྱོང་གི་མཚོན་ཆའི་རིགས་སུ་གནས་པའི་མདའ་ཡིན་པས་ན།སྤྱིར་བོད་གངས་ཅན་གྱི་ལྗོངས་སུ་མདའ་དུས་སྐབས་འདིར་བྱུང་བར་བྱས་ན་ནི་ཡིད་རྟོན་འཕེར་བའི་གནས་སུ་འཁུམ་མོ།